**ԹԱԼԻՆ ՀԱՄԱՅՆՔԻ ՂԵԿԱՎԱՐ ՏԱՎՐՈՍ ՍԱՓԵՅԱՆԻ ՈւՂԵՐՁԸ ՀԱՅԱՍՏԱՆԻ ԱՆԿԱԽՈւԹՅԱՆ ՕՐՎԱ ԱՌԹԻՎ.**

Հարգելի՛ հայրենակիցներ,

Սիրելի՛ թալինցիներ,

Շնորհավորում եմ բոլորիս մեր պատմության ամենափառահեղ էջերից մեկի՝ անկախ Հայաստանի Հանրապետության վերածննդի առթիվ։ Սեպտեմբերի 21-ը հայ ժողովրդի՝ հարազատ հողում, ազատ ու անկախ ապրելու, ազգային ինքնության և հավատի պահպանման, անկոտրուն ոգու խորհրդանիշն է:

32 տարի առաջ՝ սեպտեմբերի 21-ին, Խորհրդային Հայաստանի քաղաքացիները պատմական որոշում կայացրին` անկախությունն ընտրելով որպես միակ հնարավոր կարգավիճակ և երկրի հետագա զարգացման անշեղ ուղի:

Այս օրը հենց այնպես չտրվեց մեզ, սա այն օրն է, որին մենք հասել ենք մի քանի սերունդների համառ և անձնվիրաբար պայքարի, քաջության, տոկունության և ամուր կամքի շնորհիվ: Սիրելի՛ հայրենակիցներ, հիմա ավելին քան երբևէ մենք պետք է լինենք միասնական, համախմբվենք մեկ վեհ գաղափարի շուրջ՝ հայրենիք և անկախություն։ Միայն մեր համախմբվածության, անկոտրուն ոգու և ողջամտության շնորհիվ կարող ենք պահել մեր թանկ գնով ձեռք բերված անկախությունը։

Վստահ եմ, որ յուրաքանչյուրս գիտակցում ենք անկախության ձեռք բերման ծանր գինը և այն պահպանելու գործում մեր պատասխանատվությունը:

Իմ զորակցությունն ու ցավակցությունն եմ հայտնում այս օրերի ընթացքում Արցախում զոհված մեր հայրենակիցների հարազատներին, վիրավոր արցախցիներին մաղթում եմ շուտափույթ ապաքինում։

Չկորցնելով լավատեսությունը, ևս մեկ անգամ շնորհավորում եմ բոլորիս, մեր հայրենիքին մաղթում խաղաղություն ու վերելք, իսկ մեր քաղաքացիներին՝ ուժեղ կամք և տոկունություն, միասնականություն և հավատ լուսավոր ապագայի նկատմամբ։

***Թալին համայնքի ղեկավար՝ Տավրոս Սափեյան***